b'\n_START_ARTICLE_\nCB C\xc3\xadrcol Cat\xc3\xb2lic\n_START_SECTION_\nHist\xc3\xb2ria\n_START_PARAGRAPH_\nVa ser fundat en el mes d\'abril de 1941 per Jos\xc3\xa9 Famadas com la secci\xc3\xb3 de b\xc3\xa0squet del C\xc3\xadrcol Cat\xc3\xb2lic. Els primers partits es jugaven a la Rectoria Vella de Santa Maria, inaugurada l\'1 de febrer de 1942 amb un enfrontament contra el Tei\xc3\xa0._NEWLINE_A la temporada 1941-42 es va inscriure a la tercera categoria del Campionat de Catalunya. En dos dos anys ascend\xc3\xad a segona divisi\xc3\xb3, i a la temporada 1944-45 va aconseguir pujar a la primera categoria de la competici\xc3\xb3, on romangu\xc3\xa9 fins a l\'any 1952. En la temporada 1959-60, la Federaci\xc3\xb3 espanyola va crear el trofeu Gonzalo Aguirre, una mena de segona divisi\xc3\xb3, on el C\xc3\xadrcol va participar fins a la temporada 1969-70, en qu\xc3\xa8 va baixar a tercera divisi\xc3\xb3, per\xc3\xb2 va trigar nom\xc3\xa9s dues temporades en recuperar la categoria._NEWLINE_La temporada 73-74, el C\xc3\xadrcol ascendeix a la primera divisi\xc3\xb3 espanyola. L\'equip estava format per homes com Ezequiel Barrios, Antoni Baqu\xc3\xa9, Josep Machado, Josep Ma\xc3\xb1osa, Ricard Horta, Enric Campos, Josep Cisa, E. Bu\xc3\xb1uel, Pere Su\xc3\xb1ol, Josep Vila i Joan Costa. L\'entrenador era Josep Xicart. El C\xc3\xadrcol va aconseguir el patrocini de l\'empresa "Cotonificio", passant a anomenar-se "Cotonificio de Badalona". Aquest impuls econ\xc3\xb2mic i esportiu el va permetre classificar-se en quart lloc a la primera divisi\xc3\xb3, classificant-se per disputar la Copa Korac, arribant a ser semifinalista. El 1980 va disputar la final de la Lliga catalana davant el FC Barcelona, perdent per 90 a 73. _NEWLINE_En aquells anys en qu\xc3\xa8 presidia Pere Antoja, van formar part del club jugadors i entrenadors com Manel Comas, Jos\xc3\xa9 Mar\xc3\xada Oleart, A\xc3\xadto Garc\xc3\xada Reneses, Joaquim Costa, Andr\xc3\xa9s Jim\xc3\xa9nez, H\xc3\xa9ctor Perotas, Agust\xc3\xadn Cuesta, Javier Mendiburu, Adolfo Sada i Jack Schroeder, entre d\'altres._NEWLINE_El patrocini de l\'empresa Cotonificio es va mantenir fins a 1983. La retirada del patrocinador i la falta de liquiditat econ\xc3\xb2mica va obligar al Cercle Cat\xc3\xb2lic a renunciar a disputar la Lliga ACB. El C\xc3\xadrcol va cedir la llic\xc3\xa8ncia federativa al CB Santa Coloma que, amb el patrocini de l\'empresa Licor 43, va ocupar la seva pla\xc3\xa7a a la Lliga ACB._NEWLINE_L\'any 1984 es va tornar a posar en marxa el b\xc3\xa0squet a l\'entitat, per\xc3\xb2 en una situaci\xc3\xb3 molt diferent a la d\'anys anteriors: el primer equip va haver de comen\xc3\xa7ar a competir de nou en l\'\xc3\xbaltima categoria del b\xc3\xa0squet catal\xc3\xa0, i l\'entitat comptava amb tan sols sis equips en el planter._NEWLINE_L\'any 2016, el C\xc3\xadrcol Cat\xc3\xb2lic va recuperar l\'esponsoritzaci\xc3\xb3 de l\'empresa "cotonificio", rememorant el 75\xc3\xa8 aniversari de l\'entitat.'